**Trideset godina hrvatske neovisnosti**

 Riječi *samostalnost* i *suverenost* zvuče tako moćno i gordo te u svojoj sjeni kriju pobjede i poraze, tužaljke i budnice, bijedu i slavu hrvatskog puka, ratnika i vladara. Upravo je za trenutkom slave, u kojem će biti opisan tim riječima, hrvatski narod stoljećima žudio.

 Od stoljeća sedmog *Mislili su neki, već nas neće biti. / Ni veselje svoje nisu znali kriti / Raselit nas triba da nas manje ima, / Nisu tu ni bili tad će reći svima.* Ovim se stihovima njihov autor, Ivo Cvitić, osvrće na uzničku hrvatsku prošlost, prošlost u kojoj je Hrvatska uvijek bila dijelom personalnih i ugovornih unija te državno-pravnih saveza s drugim narodima, a nikad potpuno slobodna i samostalna. Ipak, *hrvatski je narod stoljećima branio svoju narodnu državu*, te je *Hrvatski sabor očuvao predaje o hrvatskom povijesnom pravu i održao hrvatsku državnu samobitnost tijekom sveukupne povijesti, po čemu je hrvatski narod jedan od najstarijih državotvornih povijesnih naroda Europe.* (Članak I. Deklaracije o proglašenju suverene i samostalne Republike Hrvatske). Iako je u savezu s drugim državama Hrvatska formalno uživala pravo na samoodređenje, moćniji su ga saveznici najčešće zanemarivali. Grubo kršenje ljudskih prava, prava nacionalnih manjina te prava federalnih jedinica unutar Socijalističke Federativne Republike Jugoslavije potaknuli su Hrvatski sabor da na temelju stavka 1. članka 140. Ustava Republike Hrvatske napravi odvažan korak i promijeni budućnost hrvatskoga naroda nabolje. Upečatljiva promjena počinje 25. lipnja 1991. godine kada Sabor donosi Ustavnu odluku o suverenosti i samostalnosti Republike Hrvatske. Prilikom usvajanja Odluke dr. Franjo Tuđman zanosno se obratio riječima: *S neskrivenim zadovoljstvom i ponosom obznanjujemo svim republikama i saveznim tijelima SFRJ, objavljujemo cijelom svijetu suverenu volju hrvatskog naroda i svih građana Republike da se današnjim danom Republika Hrvatska proglašuje samostalnom i suverenom državom te pozivamo sve vlade i parlamente svih država da prihvate i priznaju čin slobodne odluke hrvatskoga naroda, čin slobode kojim još jedan narod hoće postati punopravnim članom međunarodne zajednice slobodnog svijeta.* San o samostalnosti napokon je dobio obrise jave. Odluka je osnažena još jednim ključnim dokumentom Sabora – Deklaracijom o proglašenju suverene i samostalne Republike Hrvatske u kojoj su hrvatska prošlost, sadašnjost i budućnost ujedinjeno zborile o povijesnim okolnostima, blagodatima donošenja Ustavne odluke te priželjkivanom odnosu s drugim narodima i državama temeljenom na miru, prosperitetu te međusobnom uvažavanju.

Danas, u razdoblju moderne Hrvatske, postupak se stjecanja suverenosti možda čini jednostavnim i nezamjetnim, no uzmu li se u obzir vrijeme i uvjeti njegova ostvarivanja te posljedične pozitivne promjene, zaslužuje epitet jednog od najznačajnijih hrvatskih povijesnih i političkih događaja. Republika Hrvatska na taj način uspješno oblikuje novo uređenje, ali i vrijednosti: *Republika Hrvatska jest demokratska pravna i socijalna država, u kojoj su najviše vrednote ustavnoga poretka: sloboda, jednakost, nacionalna ravnopravnost, mirotvorstvo, socijalna pravda, poštivanje prava čovjeka, pluralizam i nepovredivost vlasništva, očuvanje prirodna i čovjekova okoliša, vladavina prava i demokratski višestranački sustav.* (Članak III. Deklaracije o proglašenju suverene i samostalne Republike Hrvatske).

 U 2021. godini, tridesetu godinu zaredom, bez straha, glasno i uzdignute glave, zahvaljujući ustrajnosti hrvatskoga naroda, možemo izgovarati stihove Silvija Strahimira Kranjčevića: *O, gledajte ju divnu, vi zvijezde udivljene, / To moj je, moj je dom!*

Ema Priher, 4.c

Prva gimnazija Varaždin